google/wiki40b huggingface dataset:
Dølemo

Dølemo er et tettbebygd sted i Åmli kommune i Aust-Agder.

Historie

Navnet Dølemo kommer mest sannsynlig av betydningen "Sletta (monen/en mo) i dalen (Døl..)". 
Fra gammelt av var Dølemo en plass der mennesker møttes til marked og hesteløp (Skeid). Les mer om Hesteritualer i yngre jernalder. Det finnes fortsatt to gamle skeidsteiner som minner om denne tiden.
Dølemo oppstod som tettbebygd sted rundt 1880. Et overskudd av folk som bodde i gårdsgrendene rundt, sammen med behovet for andre tjenester som kunne være leveveier for mennesker, gjorde til at Dølemo etterhvert ble et naturlig sentrum. Bygging av nye innhus på flere av gårdene på Eppeland førte til at de gamle husene ble flyttet til Dølemo og var starten på en tettstedsutvikling. Sentralt plassert mellom gårdsgrendene ble flere servicefunksjoner etablert og Dølemo hadde i sin tid (flere) sagbruk, kafé, skysstasjon, urmaker, skomaker og posthus. Mange av de som bodde her jobbet også i skogen for skogeiere i grendene rundt Dølemo.

Næringsveier

Som for de fleste i Åmli kommune er folk sysselsatt i ulike næringer. Landbruk er fortsatt en viktig hoved- og binæring for en del mennesker på Dølemo. Birøkt har tradisjonelt vært en viktig levevei med mange store produsenter. Vehus Bigård er fortsatt en av de største honningprodusentene på Sørlandet, med en årsproduksjon på opptil 13 tonn i gode år (Ref: Jon Olav Vehus – Eier). En økt og målrettet satsing på turisme (hyttebygging) ser også ut til å kunne gi flere arbeidsplasser på sikt. De fleste arbeidsplassene finnes likevel innenfor offentlig- og privat sektor.

Nåtid

Idag (2008) har Dølemo ca. 200 innbyggere. Bygda har barnehage og barneskole (1-4 klasse), og svært aktive lag og organisasjoner. «Dugnadsbygda» blir Dølemo ofte kalt, og grunnen er nok den innsatsen som alle yter når Dølemo-marknaden arrangeres siste helgen i august hvert år.

Kultur

Dølemo er nok mest kjent for Dølemo-marknaden som ble startet i 1980. Dølemo-marknaden samler hvert år rundt 15 000 besøkende til en tradisjonell marknad der handel og underholdning står i sentrum. Dølemo har også et svært aktivt idrettslag (Dølemo IL) med egne grupper for ski, sykkel, skøyter og barne-og trivselsgruppe. Dølemo Grendelag har ansvar for felles bygninger og uteområder og Dølemo Skyttarlag har samlinger for barn og voksne både om sommeren og vinteren. Egen ungdomsklubb har samling annenhver fredagskveld og er et populært tiltak for ungdommene. Kristne lag er også aktive på Dølemo, med møter for voksne, og samlinger for barn.

Turisme

Dølemo ligger rett inntil Tovdalselva, som gir muligheter for bading og fiske. Naturlige badeplasser ligger tett i tett nær Dølemo. Kallingsheia gir mulighet for rekreasjon i urørt natur der også Dølemo IL har satt opp en gapahuk som kan benyttes av alle som ferdes på heia. AOT sitt løypenett starter på Dølemo, og man kan gå på oppmerkede løyper sammenhengende til Klakksetra på Nordmøre (Ref: Turistforeningens planleggingskart). Hillestadgalleriet ligger kun 15 km fra Dølemo (Tovdal).
Helligtrekongersdag

Helligtrekongersdag, eller trettendedagen, er en kirkelig festdag som feires 6. januar. 6. januar er den tolvte dagen etter juledagen 25. desember (første juledag), og på folkemunne kalles den stadig trettende dag jul. På eldre svensk snakket man om såvel tolftedag og trettondag jul. I Storbritannia kalles dagen Twelfthday eller Epiphany. Også på norsk brukes navnet epifani, som betyr åpenbaring, særlig innen Den katolske kirke og Den ortodokse kirke. I Tyskland kalles dagene mellom juledagen og trettende-dagen for die Zwölften.
Inntil festdagsreduksjonen av 1770 var dagen en offentlig helligdag i Norge. I Finland kalles dagen Loppiainen, og  er fortsatt en helligdag.
Eggtåken

Eggtåken (også kjent som CRL 2688) er en protoplanetarisk tåke som ligger rundt 3 000 lysår unna jorden i stjernebildet Svanen. Tåken består av løklignende ringer av støv, og tvers igjennom den går det et støvband som stenger ute lyset fra sentralstjernen.
Sure (Cable & Wireless)

Sure, et datterselskap av Batelco, er telekommunikasjonsselskap på Man, Jersey og Guernsey.
Den internasjonale divisjonen av Cable & Wireless PLC kjøpte Guernsey Telecoms fra myndighetene på Guernsey i 2002, døpte selskapet om til Sure i juli 2007. Selskapet har den største markedsandelen på mobiltelefoni, landlinje- og bredbåndskommunikasjon på Guernsey som totalt omfatter Kanaløyene Guernsey, Herm, Alderney og Sark.
Cable & Wireless åpnet kontor på Jersey i 2004 for å tilby telekommunikasjonstjenester der. Det lanserte merkevaren Sure sammen med mobiltelefonitjenester i september 2006. Det samme året lansert selskapet fastlinjeprodukter. I juli 2007 lanserte Sure mobiltjenester på Man i Irskesjøen. I 2008 fikk selskapet linsens for fastlinjeprodukter.
Sure er den største mobiloperatøren når Kanaløyene og Man ses under ett.

Historie

Cable & Wireless var allerede et globalt telekommunikasjonsselskap da de gikk inn i markedet på Kanaløyene ved å kjøpe opp Guernsey Telecoms (tidligere States Telecommunications Board). Dette selskapet ble opprinnelig dannet den 17. juni 1896 som States Telephone Department for å etablere en uavhengig telefonsystem for øya. Guernsey, sammen med Kingston-upon-Hull, sto utenfor det telekommunikasjonsmonopolet som ble etablert på De britiske øyer i 1912 av General Post Office.
Etter en beslutning av myndighetene på Guernsey på å privatisere telekommunikasjonsindustrien ble alle operasjoner overført den 1. oktober 2001 fra Guernsey Telecommunications Board til et nytt selskap kalt Guernsey Telecoms Ltd som forberedelse til privatiseringen. Den 30. mai 2002 ble selskapet solgt til Cable & Wireless. For innbyggerne var de første endringer de merket var at telefonboksene som tidligere var gule ble malt blå. Fire måneder senere den 30. september 2002 ble selskapet omdøpt til Cable and Wireless Guernsey, og etter at det utvidet markedet til å omfatte Jersey og Man fikk det nytt navn som Sure.
Jelling kirke

Interiør

Kirkens opprinnelige kalkmalerier var utført av Jellingverkstedet og datert til siste halvdel av 1000-tallet. Etter at deler av hvelvet styrtet i 1874 dukket en billedfrise med menneskefigurer i nesten full størrelse opp. Tegneren Julius Magnus Petersen utførte flere akvareller
av dem før de året etter ble erstattet av kopier av Petersen. 
Dagens kalkmalerier på sydveggen er fra 1920-årene og er utført av Johan Thomas Skovgaard.
Ny utsmykking av Jelling kirke ble donert av «År 2000 Fonden» og utført av billedhuggeren Jørn Larsen. Utsmykkingen innbefatter vegger, gulv, ruter, benker og belysning i tillegg til gamle elementer og inventar.
Gulvet er av svensk granitt med et innlagt kors hvor armene vender mot alteret. Glassrutene skal bl.a. signalisere vikingenes møte med Hvite-Krist.
Prekestolen er et renessanseverk fra 1650, men Kristusbildene i feltene er av yndre dato. Lydhimmelen har kongelige monogrammer fra Christian V og fremover.  
På tårnrommets nordvegg henger seks apostelfigurer og Katarina av Alexandria fra ca. 1500. De seks øvrige apostelfigurene er forsvunnet rundt 1900 og er erstattet av seks nye fra 1970-årene, utført av en lokal kunstner. De opprinnelige apostelfigurene har tidligere tilhørt en forsvunnet altertavle. 
Kirkens orgel er et Marcussen & Søn-orgel fra 1960.
Jelling kirkes votivskip er en 3-mastet fullrigger, «Minerva», som  er bygget av skipstømrer Martin Hansen fra København. Skipet er en modell av en fullrigger han selv seilte med. Skipet ble hengt opp i juni 1944.

Verdensarven

Jelling kirke ble sammen med Jellingsteinene og de to gravhaugene tatt opp på UNESCOs Verdensarvliste i 1994 som det første danske verdensarvsted.
Gammakniven

Gammakniven, tidligere kalt «Strålekniven», er et redskap for behandling av svulster og enkelte andre sykdommer i hjernen. Metoden kalles stereotaktisk strålekirurgi. Ved behandling blir en stor dose radioaktiv stråling rettet mot for eksempel en kreftsvulst i løpet av en dag. Der skiller behandlingen seg fra andre strålebehandlinger som ofte går over lengre tid.

Historie

Gammakniven ble utviklet av Professor Börje Larsson fra Uppsala universitet og neurokirurgen Lars Leksell fra Karolinska universitetssykehus i 1967. Haukeland universitetssjukehus er det eneste sykehuset i Norge som har gammakniv, og har hatt landsfunksjon for behandling med denne siden 1988, da verdens gammakniv nummer 5 ble installert der.

Funksjon

Gammakniven inneholder 192 kobolt-60-kilder, med omtrent 30 curie (1.1 TBq) for hver av dem. De radioaktive strålingskildene er plassert i en tungt beskyttet rundt anordning, og strålingen blir fokusert til et mål i pasientens hjerne. Pasienten har på seg en spesielt tilpasset hjelm, som er festet til skallen for å sikre at strålingen rettes rett mot målpunktet. En ablativ dose med stråling sendes da gjennom svulsten, mens annet vev er relativt upåvirket. Hver enkel strålingsbølge har relativ lav energi, og har derfor liten innvirkning på mellomliggende vev, men blir svært konsentrert ved tumoren for å fjerne den eller redusere dens størrelse.

Effektivitet

Gammakniven har vist seg å være effektiv hos pasienter med godartede og ondartede hjernesvulster, deformerte blodkar som arterievenøs malformasjon (AVM), smerter eller andre funksjonelle problemer. Ved behandling av trigeminusnevralgi kan prosedyren gjentas flere ganger.
Risikoen ved stråleterapi med gammakniven er veldig liten, og komplikasjoner knyttes til sykdommen som behandles.
Bjurholm

Bjurholm er et tettsted i Västerbottens län i landskapet Ångermanland i Sverige. Det ligger rundt 60 kilometer sørvest for Umeå. Det er Bjurholm kommunes administrasjonssenter. I 2010 hadde tettstedet 968 innbyggere.
The Last Jaws

Handling

Det er sommer og sol, og den lille kystbyen Port Harbor er klar for å arrangere sin årlige konkurranse i vindsurfing. Idyllen blir imidlertid brutalt ødelagt da en blodtørstig hvithai plutselig dukker opp. Siden den lille byen livnærer seg på turisme er styresmaktene lite villing til at hendelsene skal komme ut. En forfatter som har haier som interessefelt og en sjømann bestemmer seg for å tilintetgjøre haien, samtidig som vindsurfing-konkurransen går av stabelen.

Om filmen

Distribusjonen av denne filmen ble stoppet i Nord-Amerika kort tid etter utgivelsen på grunn av påstander om plagiat fra Universal Pictures som vant et søksmål mot filmen. Beskyldningene gikk ut på at den var en kopi av Steven Spielbergs Haisommer fra 1975. Filmen har siden ikke blitt utgitt på video eller vist på TV i USA. 
Filmen gjorde det bra på amerikanske kinoer den korte tiden den gikk, og spilte inn 18 millioner dollar på en måned, noe som fikk det til å se ut som om at en her hadde med en av 1980-tallets største kassasuksesser å gjøre. Dette var også hovedårsaken til at Spielberg og Universal Studios trakk filmen for retten med beskyldninger om plagiat.
AllMovie har gitt den 2,5 av 5 stjerner.

I Norge

Filmen ble ikke satt opp på norske kinoer, men en svensk versjon var tilgjengelig på video på starten av 1980-tallet. Den ble utgitt av det svenske Hem Video Film rundt 1982-83 under tittelen: Jättehajen – Vindsurfarnas skräck I 2008 ble den lansert på DVD i Norge under tittelen The Last Jaws.
Stiftamt

Stiftamt eller Hovedamt var betegnelsen på den verdslige (sivile) amtet innenfor et stift i Norge der biskopen hadde sitt hovedsete. Stiftsamtene hadde de andre (under)amtene i området lagt under seg. De administrative betegnelsene amt og stiftamt ble innført 19. februar 1662 da de gamle lenene opphørte, både i Norge og i Danmark. De fire hovedlen i Norge ble gjort om til fire stift- eller hovedamt i Akershus, Stavanger, Bergen og Trondhjem. Betegnelsen gikk i 1919 ut av bruk, da betegnelsen amt ble endret til fylke, og alle fylkene ble likestilte.
A-nummer (telefoni)

Begrepet A-nummer er et faguttrykk innen telefoni.
Når en person ringer en annen, kalles abonnenten som ringer for A-abonnenten. Den det ringes til kalles B-abonnenten. A-nummer er A-abonnentens telefonnummer, altså telefonnummeret til den som ringer. B-nummeret er telefonnummeret det ringes til. Hvis B-nummeret er viderekoblet så omtales det nummeret som C-nummer.
Eksempel: Per ringer fra telefonnummer 22 22 22 22 til Kari som har telefonnummer 33 33 33 33. Da er 22 22 22 22 A-nummeret i denne samtalen, mens 33 33 33 33 er B-nummeret. Hvis det ringes i motsatt retning blir A- og B-nummer motsatt.
Etter innføringen av digitale telefonsentraler har det blitt teknologisk mulig å vise A-nummeret på B-abonnentens telefondisplay. Dette kalles «A-nummer overføring». Med analoge telenett var dette ikke mulig, siden man ikke hadde mulighet til å sende A-nummeret gjennom telenettet fram til B-abonnenten.
Francesco Marchetti Selvaggiani

Liv og virke

Han ble født i Roma og ble presteviet i 1896. Umiddelbart ble han tilknyttet Vatikanets statssekretariat, hvor han arbeidet frem til 1922. I 1918 ble han titulær erkebiskop. Hans siste stillinger i statssekretariatet var som nuntius til Venezuela og deretter til Østerrike. Han ble medlem av Kongregasjonen for folkenes evangelisering og gjort til kardinal av pave Pius XI ved konsistoriet i 1930.
I 1931 ble han generalvikar for Roma og erkeprest for San Giovanni in Laterano. I 1936 ble han forfremmet til kardinalbiskop av Frascati. Rett etter at Pius XII ble valgt til pave, døde Donato Sbarretti, og Pius XII utnevnte Marchetti-Selvaggiani til hans etterfølger som prefekt for Det hellige Officium. I 1948 ble han dekanus for kardinalskollegiet og dermed titulærbiskop av Ostia.
Kiesdorf auf dem Eigen

Geografi

Kiesdorf ligger omkring 20 km sørvest for Görlitz og omkring 5 km øst for Bernstadt auf dem Eigen. Omkring 5 km sørøst for Kiesdorf ligger byen Ostritz.
Kiesdorf er et område preget av skog, og strekker seg ca 4 km parallelt med elven Gaule fra  Dittersbach, som munner ut i elven Pließnitz i Niederdorf. Fra stedets sentrum til Niederdorf faller landskapet fra 255 til 30 meter over havet i en nordøstlig retning.
Kiesdorf grenser til Schönau auf dem Eigen i nord, Tauchritz og Hagenwerder i nordøst, Leuba i øst, Ostritz i sørøst, Dittersbach auf dem Eigen i sørvest, Bernstadt i vest og Altbernsdorf auf dem Eigen i nordvest.

Historie

Kiesdorf er en bosetning som går tilbake til den andre fasen av den tyske Ostsiedlung. Landsbyen ble trolig opprettet omkring år 1200. I 1264 ble stedet omtalt som Kysilingistorf og i 1285 som Kieselingistorf i lensnedtegnelsene til Klosteret St. Marienstern som tilhører Cistercienserordenen.
På 1500-tallet ble Kieslingsdorf delt i Ober- og Niederdorf, hvoretter de to delene kom til å tilhøre hvert sitt sogn. I 1904 ble begge disse kommunene slått sammen igjen.
Leuba var en kommune i Kreis Görlitz fra 1952 til 1990, og i Landkreis 
Görlitz fra 1990 til 1994. Den 1. januar 1994 ble den innlemmet i kommunen Schönau-Berzdorf auf dem Eigen.
Roald Åsmund Bye

Roald Åsmund Bye (født 7. november 1928 i Malvik, Sør-Trøndelag, død 15. april 2003) var en norsk politiker (Ap), byråkrat og kulturarbeider. Dattersønn av tidligere statsminister Johan Nygaardsvold. Bestyrer ved Arbeidskontoret for Stjørdalen 1962–81. Instituttleder ved Statens Attføringsinstitutt, Trondheim, 1982–90. Formann i Sør-Trøndelag Arbeiderparti 1957–69. Vararepresentant til Stortinget 1954–69, fast representant fra Sør-Trøndelag 1969–81.
Bye var opptatt av sosialpolitiske spørsmål. I alle sine tre perioder som fast representant på Stortinget var han medlem av sosialkomiteen. Han var opptatt av saker som dreide seg om barnetrygd, krigspensjon, dagpenger og sykepenger. I sitt arbeid på Stortinget var han saksordfører for viktige trygdesaker som nedsettelse av pensjonsalderen fra 70 til 67 år, sykepengereformen, som gav full lønn under sykdom, og for opprettelsen av Likestillingsrådet. Han arbeidet også aktivt for at det ble bygd ut et godt helsestasjonstilbud til alle barn i Norge.
Bye var en aktiv frivillig lokal kulturarbeider. Han var bl.a manusforfatter og regissør for lokalrevyen i Hommelvik, aktiv i lokalhistorisk formidling og engasjert i barne og ungdomsarbeid i Framfylkingen.
DS «Edvard Grieg» (1903)

Krigsforlis

DS «Edvard Grieg» lastet med soda var på reise mellom Newcastle og Skien. Skipet ble 2. mars 1917 oppbakt av den tyske ubåten U-61 mellom Lerwick og Bergen. Hele besetningen på 15 fikk lov til å gå i livbåtene og forlate skipet. Skipet ble deretter senket ved hjelp av eksplosiver plassert ombord av tyskerne. Ingen av besetningen ble funnet.
Norges ungdomskor

Norges Ungdomskor (NUK) er et nasjonalt representasjonskor som drives av Ung i Kor, (tidligere Norges Barne- og Ungdomskorforbund – nobu). Det ble startet i 1987 av Joar Rørmark og Carl Høgset, som dirigerte koret fram til 2003. NUK er et blandet kor som består av utvalgte, unge sangere mellom 16 og 26 år fra hele landet, og det settes sammen hvert år for prosjekter som består av prøver og konserter. Repertoaret består hovedsakelig av musikk fra romantikken til samtidsmusikk, samt norsk og internasjonal folkemusikk. NUK deltar jevnlig i festivaler og konkurranser både i Norge og rundt i Europa, og har vunnet flere priser.
Rural

Rural (fra latin) viser til noe som er landlig, som landsbygd eller annen periferi, og betegner områder eller befolkning lokalisert utenfor byer og administrative senter. Det motsatte av rural er urban.
Paus Grand Prix

Paus Grand Prix (fransk: Grand Prix de Pau) er et billøp som arrangeres årlig i Pau, Pyrénées-Atlantiques i det sørvestlige Frankrike. I 1930 ble Frankrikes Grand Prix holdt i Pau, og dette førte til at Paus Grand Prix ble innviet i 1933. Løpet ble ikke kjørt under andre verdenskrig.
Løpet kjøres på gatebanen Circuit de Pau, som på mange måter minner om den mer berømte Formel 1-banen i Monaco. Gjennom løpets historie har det vært kjørt etter varierende regler: Formel Libre, sportsbiler, Grand Prix, Formel 1, Formel 2, Formel 3, Formel 3000, standardbiler og Formel Renault.
De forente arabiske emiraters demografi

Aldersstrukturen i 2008

I alderen 0-14 er det 484 102 menn og 462 405 kvinner.
I alderen 15-64 er det 2 663 702 menn og 970 672 kvinner.
I gruppen 65+ er det 26 244 menn og 14 274 kvinner.
Vekstrate: 3,833 %
Fødselsrate: 16,06 per tusen
Dødsrate: 2,13 per tusen
Inn- og utvandere: 24,41 per tusen
Naturlig vekstrate: 1,393 %
Spedbarnsdødelighet, begge kjønn: 13,11 per tusen
Spedbarnsdødelighet, menn: 15,32 per tusen
Spedbarnsdødelighet, kvinner: 10,80 per tusen
Fruktbarhetsrate: 2,4258 kvinne
Gjennomsnittlig levealder, begge kjønn: 75,89
Gjennomsnittlig levealder, menn: 73,35
Gjennomsnittlig levealder, kvinner: 78,56

Lesekyndighet i år 2005

89 % eller 2 102 896 av 2 362 805 menn over 15 år kunne lese og skrive.
87,8 % eller 760 798 av 866 513 kvinner over 15 år kunne lese og skrive.
Til sammen kunne 88,67 % eller 2 863 694 av 3 229 318 innbyggere over 15 år lese og skrive.
Tunnel of Love

Tunnel of love er Bruce Springsteens åttende studioalbum, det ble gitt ut på Columbia den 9. oktober 1987. Det er første Springsteen-albumet hvor E Street Band ikke var faste musikere. E Street Band er listet i albumnotatene, men de var bare med på enkelte partier på noen sanger og ikke som samlet band. Springsteen spilte de fleste instrumenter på egen hånd og gjerne med trommemaskin og synthesizer. E Street Band ble oppløst i 1989 og gjenforent i 1999.
All musikk og tekst er skrevet av Springsteen. Albumet er produsert av Bruce Springsteen, Jon Landau og Chuck Plotkin.  Albumet ble spilt inn i New Jersey av Toby Scott. En sang, One Step Up, ble spilt inn i A&M studios i Los Angeles, hvor det også ble mikset av Bob Clearmountain.  Bob Ludwig sto for mastering.
Albumet består stort sett av rolige ballader og tekstene er innadvente og tolkes i retning av at Springsteen hadde problemer i sitt første ekteskap, med Julianne Phillips. De ba om skilsmisse i 1988.
Springsteen turnerte med albumet i 1988, «The Tunnel of Love Express Tour» og spilte på Valle Hovin den 27. juni 1988. Sangene fra albumet spilles sjelden på konserter.
Åros kirke

Historie

Åros kirke ble innviet som kapell 28. juli 1903. Kirketomten ble gitt av Fredrik Flater ut ifra det som den gang ble kalt gården Lille Åros. I 1963-65 ble det gjennomført større utbedringer i kirken.

Interiør

Glassmaleri: I korets østvindu med pelikan motiv utført av Arne Strand og gitt av Dalens kvinneforening i forbindelse med utbedringsarbeidene i 1963-65. Tidligere hadde koret et glassmaleri i fire felt gitt av sogneprest Tangberg.

Inventar

Alteret var først utstyrt med tavle i 3 felter og kors i midten. Senere, i 1930, fikk kirken et maleri av Jesus i Getsemane som nå henger på korets nordvegg. I 1964 fikk alteret den nåværende utforming med et krusifiks skåret av Anth. Rørvik og gitt av Åros kirkeforening. Alterduken av hvitt lin. Under finner vi antipendium med Jesus monogram i gullbånd etter tegning av Finn Krafft og skjenket til minne om Martha Granlund. Alterstakene i støpt messing.
Døpefont med plett hvor man finner innskåret bibelsitat fra Markus 16,16.
Orgelet er bygget av J.H:Jørgensen og satt inn i perioden 1963-65.
Rituelle kar: Kalk og disk er sølvplett.
Blomstervaser i sølv med gravert innskrift fra 1973. (Else Heggums minne)
Klokker: En klokke ble gitt av Bernt Follestad til innvielsen i 1903, men senere erstattet med en klokke støpt av O.Olsen&Søn, Nauen 1907.
Grunnfjorden (Torsken)

Grunnfjorden er en fjord på vestsiden av øya Senja i Torsken kommune i Troms. Fjorden strekker seg 3,5 kilometer østover til Grunnfarnesbotn. Fjorden har innløp fra Andfjorden mellom Nattmonneset og Blankhola. På nordsida av fjorden ligger bygda Grunnfarnes.
Fylkesvei 232 går på nordsiden av fjorden.
Amani

Etymologi

Amani betyr «ønsker» på arabisk.

Kjente personer med navnet

Personene i listen er ordnet kronologisk etter fødselsår.
Kanchipuram (distrikt)

Demografi

Ved folketellingen i 2011 var det 3 990 897 innbyggere i distriktet, mot 2 877 468 i 2001. Den urbane befolkningen utgjør 63,59% av befolkningen.
Barn i alderen 0 til 6 år utgjorde 9,93 % i 2011 mot 11,72 % i 2001. Antallet jenter i den alderen per tusen gutter er 967 i 2011 mot 961 i 2001.
Hampus Holmgren

Vasa IFK

Holmgren startet karrieren i finske Vasa IFK, hvor han også spilte 26 kamper som seniorspiller fra 2011 til 2013.

Åtvidabergs FF

Det ble 28. mars 2013 kjent at Holmgren var klar for Åtvidabergs FF i Allsvenskan, og hadde skrevet en avtale for fire år. Holmgren spilte første kamp i Allsvenskan 1. august 2015, da Åtvidaberg spilte uavgjort 2–2 på hjemmebane mot Malmö FF. Holmgren spilte fra start, men ble byttet ut i det 94. minutt.

Landslagskarriere

Holmgren har spilt landslagsfotball for Finlands U18-lag.
St. Andreaslogen Bjørgvin

St. Andreaslogen Bjørgvin er en St. Andreasloge (St. Andreasloge nr. 2) i Den Norske Frimurerorden som ble innviet den 28. august 1897 i Bergen. Grunnleggelsen fant sted etter søknad av 19. november 1896 og Kapitulasjonsakten til broderforeningen er datert 3. august 1897.
Logen var ved grunnleggelsen underlagt Den Norske Store Landsloge. Den 18. september 1925 ble den underlagt Bergens Provincialloge.
Logens valgspråk er: Ret og Sandhet.
Fylkesvei 1132

Fylkesvei 1132 går mellom Storli og Vikerhavn i Hvaler kommune. Veien er 1,9 km lang.
Frem til 2019 hadde veien betegnelsen Fylkesvei 494.